สนามรบใหม่
แม้หนี้ครัวเรือนจะเพิ่งกระฉูด จนทำให้หลายๆ คน เริ่มวิตกกังวลว่าเศรษฐกิจคงจะแย่เพราะยอดค้าขายหดตัวกันใหญ่ แต่ขอโทษ กำลังซื้อระดับบนแทบไม่ได้รับผลกระทบอะไรเลย
18 ต.ค. 2557

แม้หนี้ครัวเรือนจะเพิ่งกระฉูด จนทำให้หลายๆ คน เริ่มวิตกกังวลว่าเศรษฐกิจคงจะแย่เพราะยอดค้าขายหดตัวกันใหญ่ แต่ขอโทษ กำลังซื้อระดับบนแทบไม่ได้รับผลกระทบอะไรเลย 
ย่านการค้าที่เป็นแหล่งสมรภูมิคนรวย ที่ 3 ธนาคาร คือ ธนาคารกรุงเทพ ธนาคารกสิกรไทย และธนาคารไทยพาณิชย์ ไปแข่งกันเปิดสาขาเพื่อให้บริการลูกค้าระดับไฮเอนด์อย่างเช่น ศูนย์สรรพสินค้าเซ็นทรัลแอมบาสซี ก็ยังแรงไม่ตก
แต่แนวรบใหม่ ที่ธนาคารจะไปแข่งขันกันให้บริการลูกค้าระดับบน คือ เอ็มควอเทีย ซึ่งจะเป็นศูนย์สรรพสินค้าใหม่ ตั้งอยู่ตรงข้าม ดิ เอ็มโพเรียม คาดว่าจะเปิดให้บริการในเดือน ก.พ.นี้ 
สปาย 008 แอบรู้มาว่า โลเกชั่นนี้ แบงก์กรุงเทพหมายตาเอาไว้แล้วว่า จะต้องเปิดสาขาให้หรูหรา ไม่แพ้ที่แอมบาสซี เพราะย่านนี้ลูกค้าไฮโซอยู่กันเยอะ 
แถมมีแผนเปิดตัวบัตรเครดิต อินฟรีนิกส์ ซึ่งเป็นบัตรเครดิตสำหรับจับลูกค้าระดับบนมากๆ 
ส่วน เอ็มสเฟีย ศูนย์สรรพสินค้าน้องเล็กในเครือ เอ็มกรุ๊ป ที่จะตั้งอยู่ติดกับสวนเบญจสิริ ข้าง ดิ เอ็มโพเรียม อีก 2 ปีถึงจะเปิด คงจะต้องคอยเงี่ยหูฟังว่าแบงก์ไหนจะไวกว่า ฉกพื้นที่ที่ดีที่สุดไปตั้งสาขาแก้มือ
แค่คิดก็มันส์แล้วครัช